斥金歌①
王泳 (Ming)
赫赫玉麟符，节制绥四疆。诸夷外作藩，縻之以犬羊。岭西数千里，经画归职方。一民一尺地，莫敢越侵伤。郡守古诸侯，威德何可当。奈何自纳侮，溃此中外防。蛇豕俟隙动，法行不及强。狡狡岂无惧，所恃金满筐。堂堂足以临，所失宠赂章。割我赤子肉，还以啖我肠。来献千万金，未损彼毫芒。嗟嗟边鄙民，不如中州庞。户口藉郡国，身家委豺狼。草木亦涕泪，山溪皆疣疮。仁者心恻恻，无力拯毡乡。司牧秦越民，无乃大不祥。汉德昭版图，王道严纪纲。葛伯杀童子，征师飨壶浆。朝廷甚神武，忍此民命戕。窃闻父老言，何事须张皇。得良二千石，飞缨系其羌。天心甚仁爱，抚我汉循良。循良者谁欤，岳牧涖黄堂。金章明日月，玉节凛冰霜。关西四畏知，尼父一见刚。褰帷布政令，五马五龙骧。贪泉不敢流，越石见晶光。诸酋蠢不悟，如故包金尝。自谓最珍重，不屑此秕糠。尘翳浼珷玞，不得及圭璋。泥滓溷行潦，清河自汪洋。至人所为宝，不在白与黄。一笑挥斥之，狐媚夺魄藏。归而戒生事，自今慎无将。小范初筹边，西戎心胆惶。昌黎著直节，鳄鱼潜遁忙。边民今有天，渐次复耕桑。藩篱拱堂奥，鳞介奉冠裳。乃知廉生威，不怒以斧斨。野人为此诗，刻石山之阳。